Ordre des Arts et des Lettres

L’Ordre des Arts et des Lettres, norsk Ordenen for kunst og litteratur, er en fransk orden, som tildeles av det franske kulturdepartementet for å belønne «dem som har utmerket seg gjennom kreativitet innen kunst eller litteratur eller gjennom bidrag som har spredt fransk kunst og litteratur i verden». Den ble innstiftet den 2. mai 1957.

Ordenen er en av dem som overlevde reorganiseringen av ordensvesenet i Frankrike i 1963, da antallet ministerielle ordener ble sanert og samlet i Den nasjonale fortjenstorden. Ordenen for kunst og litteratur rangerer etter Ordenen for sjøfartsfortjenester, som den sjuende og siste av ordenene i Frankrikes ordensvesen av i dag. Den forvaltes av kulturdepartementet med Frankrikes kulturminister som øverste ansvarlige. Innstillinger om tildeling behandles av et ordensråd. Dette består av tolv representanter fra kulturdepartementet, en fra hver av departementets hovedområder tilsvarende kultursektorer, en representant for Æreslegionens kanselli og tolv framtredende forfattere og kunstnere.

Grader
Ordenen for kunst og litteratur er inndelt i tre grader. 
kommandør (commandeur) 
offiser (officier)
ridder (chevalier)

Også andre ministerielle ordener i Frankrike har tre grader, mens Æreslegionen og Den nasjonale fortjenstorden er inndelt i fem grader.

Insignier
Ordenstegnet for Ordenen for kunst og litteratur består av et grønnemaljert kors med åtte doble armer med kuler på spissene, forbundet ved arabesker. Midtmedaljongen består av de sammenflettede bokstavene A og L. Medaljongens bord bærer omskriften «ORDRE DES ARTS ET DES LETTRES». Baksiden bærer en avbildning av republikkens personifikasjon, populært kalt Marianne. Ordenstegnet er opphengt i båndet i en krans. For kommandører og offiserer er ordenstegnet i gull, for riddere i sølv. Ordenstegnene er ellers like, bortsett fra i størrelse og ved at de er opphengt i bånd av forskjellig utforming. Kommandører bærer ordenstegnet i bånd om halsen. Offiserer bærer ordenstegnet i et nedvendt bånd med rosett, riddere uten, begge på venstre side av brystet. Ordensbåndet er grønt med fire smale hvite striper.

Insigniene er utformet av kunstneren Raymond Subes.

 ridder  offiser  kommandør 130px  130px  130px 130px  130px  130px

Tildeling
Ordenen for kunst og litteratur tildeles personer som, i eller utenfor Frankrike, har utmerket seg med sitt kunstneriske virke eller ved sitt forfatterskap. Tidligere ble ordenen De akademiske palmer benyttet til belønning også av kulturell og kunstnerisk virksomhet, men denne ble etter opprettelsen av Ordenen for kunst og litteratur begrenset til å hedre innsats for utdannelse på alle trinn fra grunnskole til universitetsnivå.

En person utnevnes i regelen alltid til ordenens laveste grad og kan deretter forfremmes en eller to ganger, avhengig av om vedkommende har bidratt med ytterligere kunstnerisk eller litterær innsats. Utnevnelse skjer etter dette først til riddergraden. En må være minst 30 år før utnevnelse kan finne sted. Deretter kan forfremmelse skje etter minimum fem år som innehaver av en lavere grad. Utenlandske statsborgere bosatt i andre land omfattes ikke av reglene om forfremmelse fra lavere til høyere grad og kan utnevnes direkte til også de høyere gradene. Unntak fra disse reglene kan i særlige tilfeller også gjøres for franskmenn, dersom ordensrådet går inn for det.

Ved innstiftelsen i 1957 ble det satt begrensninger på antallet årlige utnevnelser, med antallet kommandører begrenset til 20, offiserer til 60 og riddere til 200. Dette er senere utvidet, slik at det nå årlig kan utnevnes 50 kommandører, 140 offiserer og 450 riddere. Utenlandske statsborgere, som også bor utenlands, kommer i tillegg og omfattes ikke av begrensningene. Utenlandske statsborgere som bor i Frankrike behandles likevel som om de var franske og omfattes dermed av begrensningene. Medlemmer av nasjonalforsamlingen kan ikke tildeles ordenen så lenge de er innvalgt.

Forslag om tildeling rettes til kulturministeren, som søker råd fra prefekten i departementet der den nominerte bor. Nominasjoner av utlendinger behandles av utenriksdepartementet. Nye tildelinger til franskmenn kunngjøres 1. januar og 14. juli. Tildeling til utlendinger kunngjøres separat.

Norske innehavere (utvalg)
Ordenen for kunst og litteratur er også tildelt nordmenn.

 Kommandører (commandeurs) 
Blant nordmenn som har blitt slått til kommandører av den franske ordenen er:

 1985:Ole Henrik Moe«Fransk kommandørorden til O. H. Moe», Aftenposten, 7. mai 1985, s. 14.
 1986: Lars Roar Langslet«Langslet kommandør», Aftenposten, 25. mai 1986.
 1999: Ingeborg Moræus Hanssen – hun ble utnevnt til ridder i 1988 og forfremmet til kommandør i 1999Bjørn Brøymer: «Moræus Hanssen høyt hedret: Nå også kommandør», Aftenposten, 6. november 1999, s. 17.
 2020: Liv Ullmann – hun ble utnevnt til offiser av ordenen i 1985«Liv Ullmann får fransk kulturorden», Aftenposten, 21. februar 1985, s. 6., og ble forfremmet til kommandør i 2020

 Offiserer (officiers) 

 ?: Arne Hestenes (1920–1995)«Navn i nyhetene: Ridder PLUT», NTBtekst, 13. februar 1991.
 2012: Karin Hellandsjø (1944–)

 Riddere (chevaliers) 
Årstall før navnet angir når personen mottok utmerkelsen; årstall i parentes etter navnet angir fødselsår og eventuelt dødsår.

 Lilleba Brynildsen Løberg
 Erik Bjørnskau«Dagen din», Aftenposten, 27. mars 1992, s. 49.
 Annie Mowinckel«Navn», Bergens Tidende, 11. september 2001, s. 26.
 Haaken A. Christensen (1924–2008)Eskil Engdal: «Ramme-betingelsen», Dagens Næringsliv, 15. januar 1994, s. 16.
 1982: Oscar Klingenberg (1907–1984)Eva Braathen: «Camembert i Norge-Normandie foreningen», Aftenposten, 16. januar 1982, s. 8.
 1988: Eyvind Hjelmtveit (1926–2017)Jubilanter, Aftenposten, 16. august 2001, s. 18.
 1993: Anniken Thue
 1994: Bentein Baardson«Bentein Baardson 50 år», Stavanger Aftenblad, 6. november 2003, s. 30.
 1997: Carl Nesjar«Nesjar og Søland hedres av Frankrike», Aftenposten, 14. februar 1997, s. 35.
 1997: Svein Erik Søland
 1999: Dordi Skuggevik Tande (1945–)
 2003: Kiki Sørum (1939–2009)«Kiki fransk ridder», Aftenposten, 20. mai 2003, s. 22.
 2006: Vigdis Lian«Lian blir fransk ridder», Stavanger Aftenblad, 24. juni 2006, s. 54.
 2008: Lars Saabye Christensen (1953–)Turid Larsen: «Lars ble fransk ridder», Dagsavisen, 26. april 2008, s. 80.
 2012: Johan Kaggestad (1943–2024)
 2019: Alexandra Archetti Stølen
 2019: Rune Christiansen
 2019: Miloud Guiderk
 2023: Erik Aasheim (1967–)
 2025: Ingrid Lorentzen (1972–)

Referanser

Kilder
«France» i Guy Stair Sainty og Rafal Heydel-Mankoo (red.): World Orders of Knighthood and Merit, Buckingham: Burke's Peerage, 2006, s. 1139–1140
Vincent Allard: Les ordres honorifiques et de chevalerie, Paris: Éditions de Vecchi, 2004
Poul Ohm Hieronymussen og Jørgen Lundø: Europæiske ordner i farver, København: Politikens forlag, 1966

Eksterne lenker


Kategori:Franske ordener

Kategori:Utmerkelser etablert i 1957